ফাঁকা ট্রাম নিয়ে রাজাবাজার থেকে নোনাপুকুর ডিপোয় যাচ্ছি। মঙ্গলবার দুপুর তখন ২টো হবে। অঝোরে বৃষ্টির সঙ্গে থেকে থেকে মেঘও ডাকছিল। এদিন কন্ডাক্টর ছিলেন না আমার সঙ্গে। সবে মৌলালিতে দাঁড়িয়েছি। আচমকা বিকট শব্দ! থমকে গেলেও কয়েক মুহূর্তেই বুঝলাম, বাজ পড়ল ট্রামের মাথায়।
৩৬ বছর ধরে ট্রাম চালাচ্ছি। বৃষ্টির মধ্যে ট্রাম চালাতে গিয়ে বাজ পড়ার ঘটনা দু’একবার ঘটেছে চোখের সামনে। এসব ক্ষেত্রে কন্ডাক্টর নেমে গিয়ে ট্রামের পিছনে ট্রলিপোলটি বিদ্যুতের তার থেকে বিচ্ছিন্ন করে দেয়। তাহলে বিদ্যুৎস্পৃষ্ট হওয়ার ভয় থাকে না। কিন্তু এদিন আমি একা ছিলাম। বাজ পড়ার পরেই দেখলাম, আমার কেবিনে আগুন ধরে গিয়েছে। কন্ট্রোল প্যানেলটি পুড়ে যাচ্ছে। এতক্ষণে খেয়াল করলাম, আগুনের মধ্যে আটকে পড়েছি। বাইরে তখনও বৃষ্টি হচ্ছে। মনে মনে ভাবছি, যে করেই হোক বাইরে বেরিয়ে নিজেই ট্রলিপোলটি খুলতে হবে। নয়তো বিপদ। ধোঁয়ায় কাশিও শুরু হয়ে গিয়েছে।

মৌলালিতে ট্রামের আগুন। — সুদীপ্ত বন্দ্যোপাধ্যায়
জানলার বাইরে তাকিয়ে দেখি, লোকজন রাস্তা থেকে দেখছে। কিন্তু কেউ সাহস করে ট্রামের দিকে আসতে পারছে না। অবশ্য খানিকক্ষণের মধ্যে দেখলাম, পুলিশ চলে এল। কিন্তু তখন কেবিনের ভিতরে অংশে আগুন জ্বলছে। তাই পুলিশও ট্রামের কাছে আসতে পারছে না।
এরপর সাহস করে নিজেই ওই আগুনের হলকার  মধ্যে কেবিনের দরজা খুলে দিলাম। তারপর পুলিশকর্মীরা আমাকে ট্রাম থেকে বেরিয়ে আসতে সাহায্য করল। নেমেই আমি ট্রাম থেকে ট্রলিপোলটি খুলে দিই সঙ্গে সঙ্গে। পরে দমকল এসে আগুন নিভিয়ে দেয়।
(সাক্ষাৎকারের ভিত্তিতে অনুলিখিত)